## El Consell autoritza la contractació de la gestió integral de huit residències i centres de dia de persones majors amb una inversió total d’un màxim de 138,5 milions d’euros

*** Els nous contractes milloren el finançament per plaça per a garantir la màxima qualitat assistencial en el sistema públic valencià**

El Ple del Consell ha autoritzat la contractació del servici de gestió integral de huit residències i centres de dia per a persones majors dependents de titularitat pública de la Generalitat. La licitació compta amb un pressupost base de 86,5 milions d’euros per als primers tres anys, i arriba a una inversió total estimada d’un màxim de 138,5 milions d’euros si s’inclouen les pròrrogues previstes.

En concret, la mesura afecta els centres situats en els municipis de Torrent, Chiva, Manises, Buñol, Segorbe, Tuéjar, Chelva i Benaguasil.

**Increment del preu per plaça**

La nova licitació suposa un increment en la inversió per plaça i dia, la qual cosa permetrà dotar els centres de millors recursos professionals i tècnics. Així, en la residència de Torrent el preu per plaça i dia passa de 62,88 euros a 104,62 euros; en la de Segorbe, ascendix de 70,27 euros a 114,80 euros, i en la de Chiva s’incrementa de 70,62 euros a 110,35 euros.

Este augment en el finançament també es reflectix en els servicis dels centres de dia, a on els preus per plaça s’ajusten a l’alça per a millorar l’atenció especialitzada. En concret, en municipis com Chiva, el preu plaça/dia passa de 47,49 euros a 79,06 euros, mentres que a Benaguasil se situa en 76,50 euros enfront dels 62,40 euros anteriors.

Els nous contractes, promoguts per la Conselleria de Servicis Socials, Família i Infància, es formalitzaran mitjançant procediment obert i tramitació urgent. Esta fórmula permet no només garantir el funcionament ininterromput dels centres, sinó també millorar l’estabilitat laboral de les plantilles actuals i evitar situacions d’enriquiment injust.

Fecha: 19/12/2025